Røed var utdannet ved Kunsthøgskolen i Bergen (1955–1958) og ved Aftenskolen, grafisk linje under ledelse av Povl Christensen og Asbjørn Brekke (1957–1960). Han hadde også et studieopphold ved Jean Clertès atelier i Paris. Da han begynte å arbeide som billedkunstner på slutten av femtitallet, eksperimenterte han med ulike grafiske teknikker samt maleri. Motivvalget i hans tidligste arbeider var ofte hentet fra industri og arbeidsliv; etter hvert ble motivene mer samfunnskritiske og politiske.